ଗୃହ ଋଣ କମ୍ପାନିଙ୍କୁ ମିଳିବ ୧୦ ହଜାର କୋଟି ପାଣ୍ଠି
ଗୃହ ଋଣ କମ୍ପାନିଙ୍କୁ ମିଳିବ ୧୦ ହଜାର କୋଟି ପାଣ୍ଠି
୫ରେ ବ୍ୟାଙ୍କ ମୁଖ୍ୟଙ୍କୁ ଭେଟିବେ ଅର୍ଥମନ୍ତ୍ରୀ
Last updated Aug 4, 2019
Quartz
ସେୟାର
ନୂଆଦିଲ୍ଲୀ: ଗୃହ ଋଣ କମ୍ପାନି ବା ହାଉସିଂ ଫାଇନାନ୍ସ କମ୍ପାନି ଗୁଡ଼ିକୁ ସରକାର ୧୦ ହଜାର କୋଟି ଟଙ୍କାର ପୁଞ୍ଜି ଯୋଗାଇ ଦେବେ। ନ୍ୟାସନାଲ ହାଉସିଂ ବ୍ୟାଙ୍କ ମାଧ୍ୟମରେ ଏହି ଅର୍ଥ ଗୃହ ଋଣ ପ୍ରଦାନକାରୀ ସଂସ୍ଥା ଗୁଡ଼ିକୁ ଅତିରିକ୍ତ ନଗଦ ଅର୍ଥ ଭାବେ ଯୋଗାଇ ଦିଆଯିବ। ଗୃହ ଋଣ କମ୍ପାନି ଗୁଡ଼ିକ ଏହି ନଗଦ ଅର୍ଥକୁ ଉପଯୋଗ କରି ବିଭିନ୍ନ ବ୍ୟକ୍ତିଙ୍କୁ ସୁଲଭ ମୂଲ୍ୟର ଗୃହ ନିର୍ମାଣ ପାଇଁ ଋଣ ଯୋଗାଇ ଦେବେ ବୋଲି ଅର୍ଥ ମନ୍ତ୍ରାଳୟ ପକ୍ଷରୁ ଜାରି ଏକ ଇସ୍ତାହାରରେ କୁହାଯାଇଛି। ଦେଶରେ ଅଣ ବ୍ୟାଙ୍କିଂ ଆର୍ଥିକ ପ୍ରତିଷ୍ଠାନ ଗୁଡ଼ିକ ଏବେ ଜଟିଳ ପରିସ୍ଥିତି ଏବଂ ଆର୍ଥିକ ସଙ୍କଟ ଦେଇ ଗତି କରୁଛନ୍ତି। ତେଣୁ ରିଜର୍ଭ ବ୍ୟାଙ୍କ ପକ୍ଷରୁ ଏନବିଏଫସିଙ୍କ ପାଇଁ ପ୍ରସ୍ତୁତ ଋଣ ଗ୍ୟାରେଣ୍ଟି ନିୟମକୁ ରିଜର୍ଭ ବ୍ୟାଙ୍କ ମଞ୍ଜୁରି ପ୍ରଦାନ କରିଛି।
ଏଥିସହିତ ବିଭିନ୍ନ କ୍ଷେତ୍ରକୁ ଅଧିକ ଋଣ ପ୍ରଦାନ ପରିପ୍ରେକ୍ଷୀରେ ଅର୍ଥମନ୍ତ୍ରୀ ଆସନ୍ତା ୫ ତାରିଖରେ ସମସ୍ତ ସରକାରୀ ବ୍ୟାଙ୍କ ମୁଖ୍ୟ ଏବଂ ପ୍ରମୁଖ ଘରୋଇ ବ୍ୟାଙ୍କର ମୁଖ୍ୟମାନଙ୍କ ସହିତ ଆଲୋଚନା କରିବେ। ବିଶେଷକରି ଅଣୁ, କ୍ଷୁଦ୍ର ଏବଂ ମଧ୍ୟମ ଉଦ୍ୟୋଗ (ଏମଏସଏମଇ), ଖୁଚୁରା, ଅଟୋମୋବାଇଲ ଏବଂ ଗୃହ ନିର୍ମାଣ ଆଦି କ୍ଷେତ୍ରକୁ ଋଣ ପ୍ରଦାନ ବୃଦ୍ଧି ନେଇ ଆଲୋଚନା ହେବ। ଭାରତର ଅର୍ଥନୈତିକ ଅଭିବୃଦ୍ଧି ଗତ ୫ ବର୍ଷ ମଧ୍ୟରେ ସର୍ବନିମ୍ନ ସ୍ତରକୁ ଖସିଯିବା ଫଳରେ ସରକାରଙ୍କୁ ମାନ୍ଦାବସ୍ଥା ଭୟ ଘାରିଛି। ସେହିଭଳି ଆଇଏଲ ଆଣ୍ଡ ଏଫଏସ ଏବଂ ଡିଏଚଏଫଏଲ ଭଳି କମ୍ପାନିର ଆର୍ଥିକ ସ୍ଥିତି ପଦାକୁ ଆସିବା ପରେ ଅଣ ବ୍ୟାଙ୍କିଂ ସଂସ୍ଥା ଗୁଡ଼ିକର ସ୍ଥିତି ଭଲ ନଥିବା ଜଣାପଡ଼ିଛି।
ପୂର୍ବବର୍ତ୍ତୀ ଖବର